สาวติดโควิด เที่ยวสิงห์ปาร์ค ทำเชียงรายป่วน “บุญรอดฯ” สั่งพนง.กักตัว-รร.เลื่อนเปิดเทอม
สาวติดโควิด เที่ยวสิงห์ปาร์ค ทำเชียงรายป่วน “บุญรอดฯ” สั่งพนง.กักตัว-รร.เลื่อนเปิดเทอม
สาวติดโควิด เที่ยวสิงห์ปาร์ค ทำเชียงรายป่วน “บุญรอดฯ” สั่งพนง.กักตัว-รร.เลื่อนเปิดเทอม
2 ธ.ค. 2563

สำนักงานสาธารณสุข จ.เชียงราย เปิดเผยถึงกรณีพบหญิงไทย วัย 28 ปี ชาวจังหวัดพะเยา ซึ่งทำงานในสถานบันเทิงในเมียนมาแห่งเดียวกับหญิงไทยที่ จ.เชียงใหม่ และใน จ.เชียงราย ที่พบการติดเชื้อก่อนหน้านี้ โดยเดินทางจากเมียนมา มาตามช่องทางธรรมชาติ เมื่อวันที่ 24 พ.ย.พร้อมเพื่อนอีก 2 คนมาที่ อ.แม่สาย โดยหลังจากลักลอบเดินทางกลับเข้ามาในประเทศแล้วพบว่าได้ไปเที่ยวงาน “ฟาร์มเฟสติวัล ออนเดอะฮิล 2020” ที่ “สิงห์ปาร์คเชียงราย” ซึ่งจัดขึ้นในวันอาทิตย์ที่ 29 พ.ย.63 จากนั้นเดินทางกลับบ้านเกิดแล้วไปตรวจหาเชื้อพบว่าติดโควิด-19
ทั้งนี้ มีรายงานเบื้องต้นว่า หญิงรายดังกล่าวเดินทางกลับมาด้วยเส้นทางธรรมชาติเข้ามาที่ จ.เชียงรายในวันที่ 29 พ.ย.พร้อมกับชาวเมียนมาอีก 1 คน จากนั้นเดินทางด้วยรถจักรยานยนต์และรถแท็กซี่เข้ามาที่ อ.เมือง จ.เชียงราย ก่อนที่แฟนจะมารับด้วยรถยนต์ส่วนตัวไปเที่ยวงานฟาร์มเฟสติวัล จากนั้นกลับเข้ามาพักที่โรงแรมใน อ.เมือง จ.เชียงราย
วันรุ่งขึ้นเดินทางต่อไปยัง จ.เชียงใหม่ และเข้ารับการตรวจหาเชื้อโควิด ก่อนจะเดินทางกลับบ้านเกิดที่ จ.พะเยา และเข้ารับการรักษาที่ โรงพยาบาลที่ จ.พะเยา จากนั้นในวัน 1 ธ.ค.ได้รับการยืนยันจากโรงพยาบาลใน จ.เชียงใหม่ว่าติดเชื้อโควิด
ขณะที่ล่าสุด โรงเรียนใน อ.เมือง จ.เชียงราย ประกาศหยุดเรียนในวันนี้ (2 ธ.ค.) และอีกหลายโรงเรียนได้เลื่อนการเปิดเรียนภาคการศึกษาที่สองออกไป หลังจากมีรายงานดังกล่าว ขณะที่บริษัท บุญรอดบริวเวอรี่ จำกัด ออกประกาศให้พนักงานที่ไปร่วมงานฟาร์มเฟสฯ กักตัวทำงานที่บ้านเป็นเวลา 14 วัน
ด้านจังหวัดเชียงรายได้ออกประกาศให้คนไทยที่ทำงานอยู่ในฝั่งเมียนมาเดินทางกลับเข้ามาได้โดยไม่ต้องถูกดำเนินคดี เพื่อให้เข้าสู่ระบบการตรวจหาเชื้อโควิดและกักตัว 14 วัน ตามมาตรการด้านสาธารณสุข ซึ่งขณะนี้เริ่มมีผู้มาลงทะเบียนแล้ว จากปัจจุบันที่มีคนไทยที่ยังทำงานอยู่ในฝั่งเมียนมาราว 50-100 คน
อนึ่ง ในเวลา 13.00 น.วันนี้กระทรวงสาธารณสุขมีกำหนดแถลงสถานการณ์โรคติดเชื้อไวรัสโควิด-19 โดย นพ.โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค จะชี้แจงความคืบหน้าผู้ติดเชื้อกรณีลักลอบเข้าเมืองใน จ.เชียงใหม่ และ เชียงราย